
Nr. 415/XXXVI/8

A V I Z

asupra proiectului de Lege  privind asigurarea pentru accidente de muncă şi boli profesionale

Cu adresa nr.391 din 25 noiembrie 1998, în conformitate cu prevederile art.86 din Regulamentul Camerei Deputaţilor. Comisia pentru sănătate şi familie a fost sesizată cu avizarea proiectului de Lege privind asigurarea pentru accidente de muncă şi boli profesionale.

În urma dezbaterilor din şedinţa din data de 30.12.1998, comisia a hotărât avizarea favorabilă a prezentului proiect de lege cu următoarele amendamente:

1. În tot cuprinsul legii să se înlocuiască termenul de “tratament medical”  cu  “tratamentul medical şi chirurgical”  şi sintagma “medicul asiguratorului” cu sintagma  “medicul  specialist”.

Motivare: Pentru o  exprimare completă şi corectă.  Medicul asiguratorului nu are pregătirea profesională necesară pentru toate specialităţile medicale.

2. Art.21.

Să se reformuleze după  cum urmează:

“Art.21. – Asiguratorul are obligaţia de a respecta şi a supraveghea aplicarea Normelor generale de protecţia muncii elaborate de către Ministerul Muncii şi Protecţiei Sociale  precum şi Normele privind protecţia persoanelor din colectivităţi elaborate de către Ministerul Sănătăţii.

Motivare: Pentru corelare cu prevederile Legii nr.90/1996 şi Legii nr.100/1998.

3.Art.25.
Textul de la lit.c) să devină lit.a) în următoarea reformulare:

“a) asistenţă medicală de urgenţă, la locul accidentului, în mijloace de transport specializate şi unităţi sanitare;

Motivare: Pentru o enumerare firească şi completă a acestor activităţi.

4. Art.31. alin.(1)

Să se elimine din finalul textului, sintagma “sau după caz  direct cu unităţi specializate.”

Motivare: Pentru  corelare cu  prevederile Legii nr.145/1997.

5. Art.33.

Să se introducă, la începutul textului, sintagma  “La recomandarea medicului specialist(…)”

Motivare: Numai medicul specialist poate să facă o astfel de recomandare.

6. Art.40.

Să se înlocuiască sintagma  “în intervalul de un an”  cu sintagma “pe ultimele 12 luni”.

Motivare: Pentru folosirea termenului consacrat.

7.Art.48. alin.(2)
Să se înlocuiască sintagma  “programului individual de recuperare”  cu sintagma  “recomandărilor de tratament medico-chirurgical”.

Motivare: Pentru o exprimare mai cuprinzătoare.

8.Art.49
Să se înlocuiască sintagma  “medicul asiguratorului”  cu sintagma  “comisia de expertiză şi recuperare a capacităţii de muncă.”

Motivare: Pentru respectarea prevederilor legale în vigoare.

9. Art.68 alin.(1)
După cuvântul “asiguratorului”  să se introducă sintagma  “precum şi direcţiei de sănătate publică”.

Motivare: Pentru corelare cu prevederile Legii nr.100/1998.

10. Art.69
Să se elimine.

Motivare: Este prevăzut în art.31 din Legea nr.90/1996.

11.Art.73
Să se elimine.

Motivare: Este prevăzut în Cap.III din Legea nr.90/1996.

12.Art.90, lit.g) şi lit.j)
În finalul textului de la lit.g) să se completeze cu sintagma  “în conformitate cu normele elaborate de către Ministerul Sănătăţii;”

Motivare: Pentru respectarea prevederilor Legii nr.100/1998.

Să se elimine din textul de la lit.j) sintagma “recuperare funcţională, protezare”.

Motivare: Pentru a se evita crearea de servicii specializate, paralele cu cele existente (Legea nr.100/1998).

13. Art.96 lit.b)
Să se reformuleze după cum urmează:

b) activităţii de reabilitare socio-profesională;

Motivare: Pentru a se evita crearea de servicii specializate, paralele cu cele existente (Legea nr.100/1998).

14. Art.98 lit.b)

Să se adauge, la finalul textului, sintagma “la solicitarea direcţiilor de sănătate publică teritoriale;”.

Motivare: Pentru corelare cu prevederile cuprinse în Legea nr.100/1998.

15. Art.103 lit.c) şi lit.f)
La lit.c) să se adauge, la finalul textului, sintagma “la solicitarea direcţiilor de sănătate publică;”.

Motivare: Pentru corelare cu prevederile cuprinse în Legea nr.100/1998.

Să se elimine din textul lit.f) sintagma “prin servicii proprii sau (…).”

Motivare: Pentru a se evita crearea de servicii specializate, paralele cu cele existente.

16. Art.152 alin.(1)
După cuvântul “destinată” să se introducă cuvântul “exclusiv”.

Motivare: Pentru a preveni deturnarea acestor fonduri.

17. Art.154
După sintagma “protecţia muncii” să se introducă sintagma “Legea nr.100/1998 privind asistenţa de sănătate publică (…)”

Motivare: Pentru o enunţare completă a tuturor actelor normative în materie.

